ПщIэ зыхуэфащэ
Си ныбжьэгъу лъапIэ Щомахуэ Мухьэмэд и ныбжьыр илъэс 75-рэ щрикъум ирихьэлIэу хъуэхъу псалъэкIэ зыхуэзгъэзэну,нэхъ гъунэгъуу фэзгъэцIыхуну, а щIалэм дэслъэгъуа хьэл-щэныфIхэм я гугъу фхуэсщIыну сы-хуейт.
Щомахуэ Мухьэмэд Хьэтыкъуэ и къуэр КъБКъУ-м химиемкIэ факультетыр япэ дыдэу къэзыухахэм ящыщщ. ЩIэныгъэ нэхъыщхьэ зригъэгъуэта нэужь, къыхиха IэщIагъэм IуэхущIапIэ зэмылIэужьыгъуэхэм щрилэжьащ, къыхэгъэщыпхъэщ, ар сыт хуэдэ гуп хыхьами, пщIэ щиIэу, гуащIафIэу зэрахэтар.
ЦIыху хьэлэлхэр и нэ-и псэщ Мухьэмэд,езыри нэхъыжьыфI и щапхъэу дунейм тетщ.Къилэжьыр ишхыжрэ зимыIэм защIигъакъуэу, иIэ мащIэмкIэ къыщыгугъхэм ядэгуашэу къокIуэкI. Мухьэмэд хуэдэхэр щIыхьым, пэжыгъэм я телъхьэу, гъащIэ къызэрыгуэкIым и IэфIыр куууэ зыхащIэу мэпсэу.
Къыхэзмыгъэщын слъэкIынукъым зы Iуэхугъуэ дахэ. Накъыгъэм и 25-м — Химикым и махуэм — ар IэщIагъэ зыхуэхъуахэр зэхуэсу зэбгъэдэс хабзэщ.Мис а зэIущIэ гуапэр и пщэ дилъхьэжу сыт щыгъуи къызэзыгъэпэщыр Мухьэмэдщ.
Си ныбжьэгъу ахъырзэманым теухуауэ иджыри псалъэ дахэ куэд жыпIэ хъунущ, гуапагъэу щыIэр къезбжэкIкIи зызгъэнщIыну къыщIэкIынкъым. Си гумрэ си псэмрэ къабгъэдэкIыу си ныбжьэгъу лъапIэм, «ГъащIэ узыншэм и телъхьэ» жылагъуэ IуэхухэмкIэ си лэжьэгъум и махуэшхуэмкIэ сехъуэхъуну сыхуейт ехъулIэныгъэ иIэу, узыншэу иджыри илъэс куэдкIэ тхуэпсэуну!
КъуэщIысокъуэ Александр,
«Стимул» жылагъуэ зэгухьэныгъэм и тхьэмадэ.
